馮當世生日  其一
作者：劉攽
朝代：宋

paragraphs: 申甫維崧嶽，東方本歲星。
舊書容盡信，成事况親聆。
南紀浮江漢，青煒變頊冥。
氣和方毓粹，地勝已儲靈。
德宇何寥廓，斯文實典刑。
龍駒來汗血，霜刃脫青萍。
智略聯三捷，規模壯六經。
羽翰驚海運，辰象屬天扃。
回首煙霄近，橫雲漢閣青。
河圖開祕奧，龍節付儀形。
萬里風聲肅，三年楚俗寧。
里甿羞螮蝀，鄉校謹螟蛉。
聖主思霖雨，群生望大庭。
指期調鼎實，洗眼頌椿齡。
授易嘗占晉，論詩竊次駉。
莫言狂簡士，足記景鐘銘。